Lesninger Den Hellige Treenighet (år C)

## **1. lesning** Ordsp 8,22–31

*Før jorden ble til, ble Visdommen født*

Så sier Visdommen:

Jeg var det første Herren skapte, hans første verk i fordums tid.

I opphavet ble jeg formet, i begynnelsen, før jorden ble til.

Jeg ble født før havdypet var der, før kildene fyltes med vann. Før fjellene ble satt på plass, før alle haugene ble jeg født, før Herren hadde skapt jord og marker og de første klumper av muld på jorden.

Jeg var der da han reiste himmelen og spente hvelvingen over dypet, da han samlet skyene der oppe og lot havdypets kilder strømme. Da han satte en grense for havet, så vannet stanset der han bød, og han la jordens grunnvoll, da var jeg bygningsmann hos ham. Jeg var til glede for ham dag etter dag og lekte stadig for hans ansikt. Jeg lekte på hele hans vide jord og hadde min fryd i menneskenes barn.

## **Responsoriesalme** Sal 8,4–5. 6–7. 8–9

**Omkved:** Herre, vår Herre,
stort er ditt navn over den vide jord!

Når jeg ser din himmel, dine henders verk,
månen og stjernene som du har dannet,
hva er da et menneske at du tenker på ham,
et menneskebarn at du sørger for det?

Lite ringere enn englene gjorde du ham,
kronet ham med herlighet og ære.
Du satte ham over dine henders verk,
alt la du under hans føtter.

Småfe og okser i samlet flokk,
villdyr i skog og mark,
himmelens fugler og fisk i hav,
alt som farer på havets veier.

## **2. lesning** Rom 5,1–5

*Til Gud ved Kristus i kjærligheten som er utgydt ved Ånden*

Brødre, siden vi da er rettferdiggjort gjennom troen, har vi fred med Gud ved vår Herre Jesus Kristus. Ved ham var det vi fikk adgang til den nådestand som vi nå befinner oss i, og vi priser oss lykkelige over vårt håp om Guds herlighet. Ja, ikke bare det; til og med våre trengsler priser vi oss lykkelige over, ettersom vi vet at trengsel skaper standhaftighet, og en standhaftighet som har bestått sin prøve, bærer frukt i håpet. Og håpet skuffer ikke, for Guds kjærlighet er blitt utgydt i våre hjerter, ved Den Hellige Ånd som vi har mottatt.

## **Halleluja** Jf. Åp 1,8

Halleluja.

Ære være Faderen og Sønnen og Den Hellige Ånd,
Gud som er og som var og som kommer.

Halleluja.

## **Evangelium** Joh 16,12–15

*Alt hva min Far eier, er også mitt; det er av mitt Ånden skal ta og forkynne dere.*

På den tid sa Jesus til disiplene:

«Ennå har jeg meget å si dere, men dere kan ikke bære det nå. Men når han kommer, Sannhetens Ånd, da skal han føre dere frem til hele Sannheten. Intet skal han forkynne på egne vegne, bare hva han hører skal han si. Og da skal han bære bud om det som skal komme. Han skal kaste glans over meg, for det er av mitt han skal ta og forkynne dere. Alt hva min Far eier, er også mitt. Derfor var det jeg sa at det var av mitt han skulle ta og forkynne dere.»